**Knjižnice – neiskorišteni turistički resurs**

Dr. sc. Ksenija Tokić

Institut za turizam

Vrhovec 5

10000 Zagreb

E-mail: ksenija.tokic@iztzg.hr

*Sažetak:*

Razvoj turističke industrije zahtijeva sve veći rast i proširenje svoje ponude. To djeluje povoljno na održivi rast lokalnih destinacija jer porast turističkih aktivnosti i ponude potiče zapošljavanje, ali i veće prezentiranje domaćih resursa koji se koriste za turističku ponudu, a među kojima se ističe i lokalna baština. Stoga i kulturni turizam sve više dobiva na značaju. Može se reći da su kod nas u tom segmentu od AKM zajednice tradicionalno prepoznati jedino muzeji. Od ostalih baštinskih ustanova u prvom su planu još samo galerije. Knjižnice čuvaju prije svega pisanu, tj. tiskanu baštinu, ali nude i druge sadržaje. One su mjesto povezivanja lokalne i svjetske kulturne i znanstvene baštine. Boljem prepoznavanju i otkrivanju knjižnica kao turističkih resursa mogu pomoći novi turistički trendovi zasnovani na otkrivanju lokalnih tradicija i kultura. Istraživanje iz 2013. pokazalo je da su knjižnice uključene ili da mogu biti uključene u turizam putem svoje informacijske, kulturne i edukacijske funkcije. Nadalje, knjižnice mogu biti i turistička atrakcija. Knjižnični resursi koji, ako su pravilno marketinški prezentirani, mogu kao atrakcija biti zanimljivi turistima su zgrade knjižnica, specifični sadržaji iz knjižničnog fonda, prezentacija povezivanja baštine lokalne destinacije i svjetske kulturne baštine, prezentacija lokalne baštine, razna kulturna događanja koja uključuju odnos književnosti ili publicistike prema drugim umjetničkim vrstama i oblicima izražavanja (koncerti, filmovi, izložbe fotografija i slika) i drugi slični promotivni događaji koji se održavaju u knjižnici ili oko nje. Za turističku industriju prednosti uključivanja knjižnica u turističku ponudu su proširenje turističke ponude u glavnoj sezoni, produljenje glavne turističke sezone, obogaćivanje turističke ponude u predsezoni ili posezoni kao i promoviranje lokalne kulturne baštine. Za knjižnice su prednosti promoviranje vlastitih resursa i aktivnosti kao višestruko korisnih za lokalnu sredinu, podizanje ugleda u društvu, izlazak iz svojevrsne „ekonomske izolacije“ i otvaranje novog kanala za financiranje aktivnosti knjižnica.